שם המאמר: ייעוץ פילוסופי - Philosophical Counseling
מאת: מאיר שמעון עשור

תחומי הייעוץ והטיפול מגוונים ורבים. כיום קיימות מגוון רחב של שיטות, גישות והתמחויות בתחומי הייעוץ והטיפול האישי, זוגי ומשפחתי. מטרת מדור זה היא לשפוך אור על עולם הייעוץ והטיפול ומושגיו ובכך לחשוף ולקרב את המושגים יותר הן למטפלים והן לציבור הרחב. 

הפעם עוסק המדור בייעוץ פילוסופי יישומי המתבסס על הדרך והתפיסה בה אדם רואה את חייו.

ייעוץ פילוסופי הוא ייעוץ הנעזר בכלים פילוסופים. היועץ מלווה את האדם החוקר והשואל בהתלבטויותיו, נוגע עימו במקומות העמוקים של קיומו ועוזר לו לרכוש מיומנות בהתמודדות פילוסופית עם החיים. 

ראשית, נבין את פרוש המושג פילוסופיה. פילוסופיה (ביוונית - אהבת החוכמה) מבקשת להבין את האדם ואת העולם שסביבו, ולשם כך נוצרו מגוון עשיר של תפיסות עולם על ידי פילוסופים שונים. היועץ הפילוסופי מביא מהפילוסופיה את שיטות החקירה, את אופן ביצוע המחקר בפיתוח תזה (רעיון שאדם מציג, תוך שהוא בוחן את מאפייניו ומשמעותו) שהינה השקפת עולם כוללת ליצירת בהירות ועוצמה בעולמו של הנועץ, קרי בתפיסתו הפילוסופית. זאת משום שהייעוץ הפילוסופי מניח כי כל אדם הינו פילוסוף ולכן תפיסת עולמו, תפקידו בעולם, פתרון הדילמות שלו, כולן לגיטימיות וכל התשובות מקורן בנועץ.

בחיי כל אדם רגעי התלבטות מהותיים, משברי זהות, שאלות של הגשמה, מימוש עצמי, דילמות, בלבול, כמיהה לשינוי ליצירה עצמית ועוד. רגעים אלו משקפים שאלות מהותיות הקשורות לגרעין הקיום של האדם, לאופן בו הוא רואה את עצמו ואת העולם. אלו שאלות יסוד הקשורות בהשקפת עולמו של האדם, או במלים אחרות, אלו שאלות פילוסופיות. תורת הפילוסופיה המבקשת להבין את האדם ואת העולם סביבו, פיתחה במשך אלפי שנים מגוון עשיר של תפיסות עולם ולכן הפילוסוף המוכשר, מצויד במתודולוגיות לחקירה, ביקורת ופיתוח של השקפות עולם. היועץ הפילוסופי היישומי רותם מהפילוסופיה את היכולות, הכישורים והמתודולוגיות השונות לתהליך ההבהרה, החידוד והיצירה של הנועץ. 



הנחת היסוד
הייעוץ הפילוסופי מניח כי כל אדם הינו פילוסוף כלומר גם הנועץ הינו פילוסוף אמיתי בתהליך הייעוץ ולכן תפיסת עולמו, תפקידו בעולם ואופן פתרון הדילמות שלו, כולן לגיטימיות וכל התשובות מקורן בנועץ. בעצם היועץ הפילוסופי מלווה את האדם החוקר והשואל בהתלבטויותיו, נוגע עימו במקומות העמוקים של קיומו, ועוזר לו לרכוש מיומנות בהתמודדות עם החיים, ומצביע על תפיסות עולם חלופיות האפשריות לנועץ. תפיסות העולם של הנועץ לא תמיד נהירות לנועץ בעצמו ובמהלך הייעוץ נחשפים המימדים השונים של השקפות עולמו ונחשפות דרכים נוספות המצפות רק לו, והמתבהרות לו במהלך הייעוץ. היועץ הפילוסופי נדרש להגיע לא רק עם מטען פילוסופי עשיר, אלא אף עם היבטים מגוונים של החיים, ניסיון מעשי ויצירתי. וזאת על מנת לאפשר לנועץ לראות את ממדי השקפת העולם מולה הוא ניצב, ואת העכבות והאפשרויות הטמונות בה, לא בהקשר אוטופי (רעיונות טובים אך בלתי-ישימים) או אידיאלי (השואף לשלמות) כי אם בהקשר הממשי והמעשי של החיים. חשוב לציין כי בייעוץ מעין זה, הדן וחוקר שאלות, אמונות ודעות מהותיות בחיי האדם, חשוב שהיועץ יהיה אדם ירא שמיים ובעל השקפה אמונית זהה לנועץ.
תהליך ייעוץ פילוסופי 
רוב שיטות הייעוץ נעשות באמצעות שיחות וקשר מילולי בין היועץ והנועץ. שיחות אלו בנויות מרכיבים ומשלבים שונים הבאים לרוב בסדר קבוע. ראשית, היועץ מנסה להתחקות אחר עולמו של הנועץ ואת תפיסת חוויותיו מהעבר בנקודת הזמן הנוכחית. היועץ מנסה להבין את עולמו של הנועץ בעיקר ברמה העובדתית. דרך הדיאלוג עולים מושגים החוזרים על עצמם בתוך דברי הנועץ, מהם ניתן לגזור סוגיה מרכזית או דילמה המעסיקה את הנועץ ועליה כדאי להתעכב. 
לאחר שהוגדרה שאלה או דילמה מהותית, ניתן לפנות לפילוסופיה, כי בסופו של דבר רוב הבעיות הקיומיות של החיים כבר העסיקו רבים לפנינו. שאלות יסוד פילוסופיות הם כלל אנושיות ומהן נוכל להביט על הדילמה שלנו באופן רחב יותר, לחזור לדילמה האישית ולנסות למצוא מתוך נקודת מבט עשירה יותר דרכי פתרון.

חשוב לציין כי הייעוץ הפילוסופי אינו תחום קליני. אין הוא מתמקד בהפרעות נפשיות, אינו מצייר "מפה של הנפש" ובוודאי שלא מייעץ בלקיחת תרופות. פרופ' לו מרינוף (סופר, פילוסוף, יועץ פילוסופי, הנשיא המייסד של האגודה האמריקאית ליועצים פילוסופיים, ופרופסור לפילוסופיה באוניברסיטת ניו-יורק ( כינה את הייעוץ הפילוסופי "תרפיה לשפויים": היועץ אינו עוסק בחקר העבר של הנועץ כמו מה קרה לו לפני 25 שנה ביחסיו עם אימו אלא בפרשנות העכשווית שהאדם נותן לאירועים שונים בחייו. 

הפילוסופיה היישומית היא תחום הולך ומתפתח. מאחר והפילוסופיה נוגעת במגוון שאלות והיבטי חיים, ישנו מגוון רחב ביותר של דרכים בהן מוצאת הפילוסופיה היישומית ביטוי מלבד הייעוץ הפילוסופי. בישראל התחיל הייעוץ הפילוסופי ב- 1989, עם ייסודו של מרכז סופון המנוהל על ידי דר' שלומית שוסטר מחברת הספר "בחזרה לייעוץ הפילוסופי". הפעילויות של המרכז כוללות קו עזרה ראשונה ללא מטרת רווח לבעיות קיומיות ולדילמות מוסריות. בשנים האחרונות הוקם המכון לייעוץ פילוסופי אסטרטגי 'פילהרמוני' בראשותו של ד"ר אלי אילון אשר מוביל את התחום כמרצה ומנחה של כנסים בינאלומיים. על המכון נמנים מטובי היועצים והחוקרים בתחום הייעוץ הפילוסופי ביניהם ד"ר רן להב. מכון פילהרמוני עוסק בין השאר בהכשרת יועצים פילוסופים, בהובלת מחקר בינלאומי בתחום, ובמתן ייעוץ ליחידים ולארגונים.

